Document ID: 32004D0697

KOMISIJAS LĒMUMS
(2004. gada 14. oktobris)
par dažiem aizsardzības pasākumiem attiecībā uz infekciozo katarālo drudzi vai zilās mēles slimību Spānijā
(izziņots ar dokumenta numuru K(2004) 4055)
(Dokuments attiecas uz EEZ)
(2004/697/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Direktīvu 90/425/EK (1) par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu, kurā jaunākie grozījumi izdarīti ar Padomes Direktīvu 2002/33/EK (2), un jo īpaši tās 10. panta 3. punktu,
tā kā:
(1)
2004. gada 13. oktobrī Spānijas izveidota programma zilās mēles slimības uzraudzībai konstatēja zilās mēles slimības vīrusa izplatīšanos Dienvidspānijas Kadisas provinces austrumos.
(2)
Lai nepieļautu slimības izplatīšanos, Spānijas varas iestādes aizliedza izvest no Kadisas, Seviļas un Malagas provinces teritorijām un Kordobas, Granadas un Uelvas provinces dažiem apgabaliem to sugu dzīvniekus, kas pakļautas saslimšanas riskam ar zilās mēles slimību, kā arī to spermu, olšūnas un embrijus.
(3)
Zilās mēles slimība ir iekļauta Starptautiskā epizootiju biroja (OIE) A sarakstā. Tās izplatīšanās patiesi bīstama Kopienai un var izraisīt sekas starptautiskās tirdzniecības līmenī.
(4)
Skaidrības un pārredzamības dēļ Kopienas līmenī ieteicams pieņemt pasākumus, lai novērstu slimības izplatīšanos, īpaši ņemot vērā saslimšanas riskam ar zilās mēles slimību pakļauto dzīvnieku sugu, to spermas, olšūnu un embriju kustību no to reģionu teritorijām, kurām Spānijas varas iestādes uzlika ierobežojumus. Šajos pasākumos ņems vērā jau pieņemtos Spānijas varas iestāžu pasākumus.
(5)
Līdz brīdim, kad notiks Pastāvīgās pārtikas aprites un dzīvnieku veselības komitejas sanāksme, un, sadarbojoties ar minēto dalībvalsti, Komisijai jāveic pagaidu aizsardzības pasākumi attiecībā uz to sugu dzīvu dzīvnieku kustību no slimības skartajiem reģioniem, kas pakļauti saslimšanas riskam ar šo slimību,
IR PIEŅĒMUSI ŠO LĒMUMU.
1. pants
Spānijas varas iestādes aizliedz saslimšanas riskam ar zilās mēles slimību pakļauto dzīvu dzīvnieku sugu, to spermas, olšūnu un embriju izvešanu no to apgabalu teritorijām, kuru nosaukumi ir iekļauti šā lēmuma pielikumā.
2. pants
Dalībvalstīm, atbilstoši šim lēmumam, jāveic izmaiņas pasākumos, ko tās piemēro tirdzniecībai, un nekavējoties par to jāinformē Komisija.
3. pants
Šis lēmums tiks pārskatīts atbilstoši situācijas attīstībai un izmeklēšanas un pētīšanas darbiem, ko veic Spānijas varas iestādes.
Šo lēmumu pārskatīs Pastāvīgās pārtikas aprites un dzīvnieku veselības komitejas sanāksmē, kura ir plānota 2004. gada 19. oktobrī.
4. pants
Šis lēmums ir adresēts dalībvalstīm.
Briselē, 2004 gada 14. oktobrī

Labels: 0
3
18
6